18-07-2015

Høringssvar angående nedlæggelse af Dyregården i Gl. Vridsløse.

Fra Grundejerforeningen Gl. Vridsløse.

I *Vision og strategi en by for børnene, det grønne og fællesskabet* kan man læse at Albertslund skal blive en fantastisk børneby.

Det vil vi gerne i Gl. Vridsløse være med til at støtte op om.

Dyregården er en kulturperle for hele Albertslund – Og i et strømlinet og gennemreguleret samfund er der mere end nogensinde brug for et sted som Dyregården.

Den har i 41 år været samlingssted for små som store børn, deres forældre, bedsteforældre med børnebørn - og er det stadig. Rigtig mange borgere i Albertslund bruger dyregården! At komme på dyregården går i arv i familierne. Mange familier fra andre kommuner kigger ofte forbi – måske kommende Albertslund borgere!

Den er i alle årene blevet brugt af alle daginstitutioner. En hyggelig tur med medbragte madpakker til dyregården, hestevognsture, ponyridning, kendskab til og omgang med mange forskellige dyr, har børnene fået glæde af igennem årene.

I 4 H klubben for de lidt større børn, lærer man om pleje og pasning af dyrehold. Børnene får i den forbindelse nogle dyr, de selv skal passe og pleje og tage ansvar for - med hjælp og vejledning fra de voksne på dyregården. Det er også ofte børn fra 4H der står for ponyridning til besøgende!

Dyregården og 4H børnene hænger sammen, man hjælper hinanden med pasning, pleje, fodring af dyr og andre daglige gøremål.

På dyregården rummer man også store børn, unge og voksne som i en periode har det svært med livet. På dyregården er der plads til alle. På dyregården skabes der fællesskaber med ro omkring dyr og mennesker.

Dyregården er også samlingssted for landsbyen med afholdelse af fastelavn, Skt. Hans og sommerfester.

Vi ser Dyregården som et kultursted for alle borgere i Albertslund med et primært fokus på børn og unge i vores by.

Ud i fremtiden ser vi et nyt boligbyggeri i Gl. Vridsløse, som bygges sammen med landsbyen med en dyregård som samlingssted – og en økologisk gårdbutik for hele Albertslund.

DERFOR KAN DYREGÅRDEN IKKE SPARES VÆK!

Den er en større attraktion end spareforslagsstillerne forestiller sig.

Venlig hilsen fra

Grundejerforeningen Gl. Vridsløse.

Ved formand Alice Holse.